google/wiki40b huggingface dataset:
סוויטה (מלון)

בתחום המלונאות, סוויטה (מאנגלית: Suite - מערכת חדרים) היא יחידת אירוח בבית מלון או במתקן הארחה אחר אשר מציעה רמה גבוהה יחסית למקובל של אירוח ושירותים יוקרתיים נלווים. על פי רוב, סוויטה היא לפחות כפולה בגודלה מיחידת ארוח רגילה וכוללת יותר מחדר אחד. מתקני הארחה רבים מחזיקים ב"סוויטת ירח דבש", ולעיתים יחידות האירוח הטובות והמפוארות ביותר במלון נקראות "הסוויטה המלכותית" או "הסוויטה הנשיאותית" (כדי להעיד על התאמתם לאירוח אישים רמי מעלה), ובדרך כלל הן יהיו בעלות מרפסת פרטית והנוף הטוב ביותר שנשקף מהמלון. 
הסוויטות הן רחבות ידיים וגדולות הרבה יותר מחדר רגיל, ויש בהן רהיטים רבים יותר וברמה גבוהה יותר. סוויטות רבות מורכבות מכמה חדרים בעלי תפקיד שונה, וכלול בהן מלבד חדר שינה גם סלון, מטבח מאובזר ולעיתים גם חדר עבודה, או ספא. כיום קיימים מלונות בוטיק המציעים ללקוחותיהם אך ורק סוויטות. 
במלונות שאינם מלונות יוקרה, המונח סוויטה מתייחס אך ורק לגודל החדר הכפול שלרוב מיועד לאנשי עסקים אשר מלבד לינה משתמשים בחדר על מנת לארח בו פגישות עסקיות קטנות.
סוויטות מפוארות מופיעות בסרטים רבים, ביניהם "אישה יפה", "בדרך לחתונה עוצרים בווגאס", "ג'יימס בונד" ו"שכחו אותי בבית".
קימבה האריה הלבן

המחלוקת סביב הדמיון ל"מלך האריות"

כאשר סרט האנימציה של אולפני דיסני "מלך האריות" יצא לאקרנים רבים החלו להבחין כי אלמנטים שונים בסרט בעלי דמיון רב לסדרה "קימבה האריה הלבן". למרות שלסרט מלך האריות יש תסריט שונה, ישנם מספר קווי דמיון בולטים בין היצירות.
הדמיון מתחיל בשמותיהם של הגיבורים הראשיים: קימבה וסימבה. כמו כן, ישנם קווי דמיון נוספים במראה הדמויות הראשיות ובסצינות שונות אשר כה דומות מבחינה חזותית עד שנדמה כי הועתקו.
אף על פי כן, אולפני דיסני הצהירו בעבר על כך שכל דמיון בין "מלך האריות" ל"קימבה האריה הלבן" הוא מקרי בלבד וטענו ששמעו על "קימבה האריה הלבן" רק לאחר צאת "מלך האריות". כמו כן, יוצרי "מלך האריות" ציינו כי עלילת הסרט נוצרה בכלל בהשראת "המלט". אף על פי כן, יוצרי "מלך האריות" ציינו זאת לאחר שהתעוררה המחלוקת (לפני המחלוקת "מלך האריות" שווק כסיפור מקורי לחלוטין של דיסני).  יורשיו של טזוקה, שנפטר מספר שנים לפני כן, החליטו שלא לתבוע אותם, משום הדרך בה מתייחסים אל האנימציה ותעשיית הקומיקס ביפן: שם, עיבודי אנימציה או קומיקס נוספים של מעריצים ליצירות האהובות עליהם, נחשבים למחמאה ולא כעילה לתביעה. טזוקה עצמו טען בזמנו שהושפע מסרטיו האילמים של דיסני משנות ה-30. אלה אשר מחו על החלטתם של יורשי טזוקה, היו בעיקר מעריצים של סדרת "קימבה" המקורית.
המחלוקת סביב הדמיון והחשש להעתקה הועלתה לאורך השנים במספר עיתונים בארצות הברית, כולל במאמר בלוס אנג'לס טיימס שהתפרסם ביוני 2007. פרק של "משפחת סימפסון" משנת 1995 הכיל פרודיה על "מלך האריות" בו רוחו של מופסה מפצירה באוזני ליסה סימפסון: "אתה חייב לנקום את המוות שלי, קימבה ... אההה, התכוונתי סימבה!"
אילן בכר (כדורגלן)

קריירה

אילן בכר החל את הקריירה שלו בקבוצת הנוער של הפועל רמת גן, ולאחר שעלה לקבוצת הבוגרים עבר בשנת 1995 למכבי הרצליה, שם שיחק שלוש עונות תחת המאמן שייע פייגנבוים אשר הסב את תפקידו מחלוץ למגן ימני. לאחר מכן הושאל בכר לבית"ר ירושלים לעונה אחת, ועמה הגיע לגמר גביע המדינה לשנת 1999, אותו הפסידה הקבוצה להפועל תל אביב.
לקראת עונת 1999/2000 הוחתם בכר בקבוצת הפועל תל אביב על ידי המאמן דרור קשטן. בכר הגיע לקבוצה יחד עם המגן השמאלי יגאל אנטבי, והשניים תפסו מקום קבוע בהרכב הקבוצה. בעונתו הראשונה במועדון זכה עמה בדאבל, ובשנתיים שלאחר מכן סיימה הקבוצה במקום השני ובכר היה שותף להישג השיא של הקבוצה בגביע אופ"א בעונת 2001/2002, עת הגיעה עד לרבע הגמר. באותה עונה זכה בכר עם הקבוצה בגביע הטוטו.
לקראת עונת 2002/2003 עבר בכר לקבוצה הספרדית ראסינג סנטנדר, שם שיחק לצד יוסי בניון, אך לא הצליח למצוא מקום בהרכב הקבוצה. בכר חזר לישראל וחתם במ.ס אשדוד, אליה הצטרפו באותה השנה גם חיים רביבו, יוסי אבוקסיס ואסי דומב. לאחר שנה ניסה שוב את מזלו באירופה, ועבר לקבוצת ספורטינג בראגה מפורטוגל, אך גם שם לא קיבל הזדמנות להתברג בהרכב.
לאחר שחזר לישראל בשנת 2005 שיחק עונה נוספת במכבי הרצליה, ולאחר מכן שיחק גם בהכח עמידר רמת גן והפועל נצרת עילית. חודש לאחר שפתח את עונת 2007/2008 עם הפועל באר שבע נפצע והחליט לפרוש ממשחק פעיל.
לאחר פרישתו התגורר בכר במשך שלוש שנים במיאמי שבארצות הברית והחל לעסוק באימון מנטלי אישי. לקראת סוף עונת 2015/2016 מונה בכר ליועץ המנטלי של הפועל כפר סבא.

נבחרת ישראל

ב-26 באפריל 2000 ערך בכר את הופעת הבכורה שלו בנבחרת ישראל, במשחק ידידות מול נבחרת צ'כיה. בסך הכל רשם בכר 6 הופעות במדי הנבחרת, כולן במשחקי ידידות. ב-5 בספטמבר 2002 הופיע לאחרונה במדי הנבחרת, במשחק מול נבחרת לוקסמבורג.

חיים אישיים

בשנת 2001 התחתן בכר עם הדוגמנית סימה בכר, שזכתה ב-2005 בתחרות מיס עולם לנשים נשואות. ב-2002 נולדה בתם, וב-2006 הם התגרשו. בשנת 2013 נישא בשנית לשרון שמסי. ב-2018 נולדה לו בת נוספת.
מלקולם בויד

מלקולם (צ'ארלס) בויד (באנגלית: Malcolm (Charles) Boyd;‏ 24 במאי 1932 - 9 במרץ 2001) היה מוזיקולוג בריטי.
בויד נולד בניוקאסל ולמד מוזיקה באוניברסיטת דארהם מ-1950 עד 1953. אחרי תקופת הוראה בבית ספר תיכון, התמנה למרצה בקולג' למוזיקה ודרמה בקרדיף שבוויילס. משנת 1973 עד פרישתו בשנת 1992 כיהן כמרצה בקולג' האוניברסיטאי של קרדיף.
מחקריו של בויד התמקדו בתקופת הבארוק, בעיקר במוזיקה של יוהאן סבסטיאן באך ובמלחינים איטלקים של ראשית המאה ה-18. הוא פרסם מחקרים על חיי באך ויצירותיו (1983) ועל חייו יצירותיו של דומניקו סקרלטי (1986). כמו כן ערך קנטטות של אלסנדרו סקרלטי.
שלמה ארצי שר ומספר לילדים על יאן הגמד

על האלבום

האלבום שיצא בתקופה המוקדמת יותר של ארצי, התקופה שהוא ממעיט לדבר עליה. האלבום לא יצא מעולם על דיסק, רק על תקליט ולתקליט 2 עטיפות - כאשר העטיפה עם תמונת שלמה, ביתו ויאן הגמד, נדירה יותר.
הלהקה המלווה באלבום היא להקת גברת תפוח. בין כותבי השירים והסיפורים נמנים גם ארצי עצמו אך גם משוררים מוכרים כמו לאה גולדברג, יאיר שרגאי, דליה רביקוביץ, מיכל סנונית ויצחק קצנלסון.
עמותת מניפה

מניפה היא עמותה הפועלת מאז שנת 2004 במטרה למנוע נשירה ולהחזיר לתיפקוד ילדים ,נוער וצעירים.
כחלק מהמטרה מכשירה העמותה מורים לשיטת חינוך הוליסטית , המתכללת חינוך טיפול והשכלה. העמותה פועלת בתכניות בקהילה , עם ההורים , הקהילה והמסגרת החינוכית..
העמותה פועלת בכל רחבי הארץ ובקרב כלל המגזרים , בשיתוף פעולה עם רשויות, קרן קיימת לישראל, עמותות  ותורמים. 
מאז הקמתה השתתפו בתוכניותיה למעלה מ15,000 בני נוער והוכשרו 3,000 מורים. רובם סטאזרים להוראה.

קהל היעד

בני נוער נושרים או הנמצאים בסיכון לנשירה הם קבוצה המתאפיינת בהתנהגויות סיכון, התמכרויות, זנות ושוטטות ברחובות. בישראל ממדי התופעה מדאיגים: 25% מהנוער מוגדר כנוער בסיכון, מתוכם 4.7% מסתובבים ברחובות. כרבע מבני הנוער משתמש בסמים ובאלכוהול.
בתחילת פעילותה של עמותת מניפה, קהל היעד המוגדר שלה היה בני נוער בגילאי חטיבת ביניים או תיכון. במרוצת הזמן, הורחב סל התוכניות לגילאי יסודי ולצעירים מעל גיל 18. עבור אוכלוסיות מוחלשות כגון עולים חדשים ונוער בסיכון – שלא נכללו בתוכניות מניפה המקוריות – נוצרה תוכנית המשך המלווה את הצעירים לאורך השירות הצבאי.
בכל אחת מתוכניות העמותה, מתבצעת התמקדות רבה בהורים, ובמקרה של אוכלוסיות עולים מוחלשות, ההורים אף מקבלים הדרכה לטיפול בילדים כבר בגיל הרך ובגילאי יסודי.

שיעורי הצלחה

שיעורי ההצלחה של עמותת מניפה הם גבוהים מאוד: למעלה מ-90% מבני הנוער מצליחים לחזור למסגרת החינוכית שלהם, לעבור בחינות בגרות ולהשתלב בחברה].
הצלחת התוכנית מובילה לשיפור פני החברה בישראל ולהבטחת עתידם של עשרות אלפי בני נוער בסיכון.
בודק איות

בודק איות הוא יישום מחשב או חלק מיישום, המזהה בטקסט מילים החשודות בשגיאת כתיב. בודקי איות נפוצים בתוכנות כמו מעבד תמלילים, דפדפן, דואר אלקטרוני ומנוע חיפוש. לאחר זיהוי מילה חשודה עשוי היישום להציע הצעות לתיקון או לבצע תיקון אוטומטי .

היסטוריה

לפני שנוצרו תוכנות לבדיקת איות, האיות היה נבדק על ידי הכותב, או על ידי מגיה מקצועי.
בשנת 1960 פורסם מאמר המציע תיקון שגיאות אוטומטי על בסיס זיהוי האותיות החשובות במילה שאינה במילון והחלפתה במילה מהמילון עם אותן אותיות חשובות.
בשנת 1961, כחלק ממחקרו על ניתוח כתב מחובר, הקליד מדען המחשב לס ארנסט  עשרת אלפים מילים באנגלית בשבעה גלילי סרט מנוקב. בשנת 1967 המיר את גלילי הסרט המנוקב לסרט מגנטי. לאחר ההמרה שכר סטודנט שכתב תוך יומיים תוכנה בשפת Lisp המאתרת בקובץ טקסט מילים שאינן במילון. התוכנה לא הציעה הצעות לתיקון השגיאות ולכן לא הייתה פופולרית.
בשנת 1970 אחד הסטודנטים של לס יצר את תוכנת SPELL שהציעה תיקונים אפשריים למילים חשודות תוך כדי כתיבה. התוכנית זיהתה מילים שאינן במילון ושכאשר מחליפים בהן אותיות סמוכות, מוסיפים או מחסירים אות אחת, מתקבלת מילה מהמילון. המילה החלופית הוצגה למשתמש כאפשרות לתיקון האיות. התוכנה נכתבה בשפת סף עבור מחשב PDP-10. זמן קצר לאחר מכן הועלתה התוכנה לרשת ARPANET, ממנה התפתחה רשת האינטרנט. התוכנה הפכה לכלי עריכה סטנדרטי ברחבי העולם. התוכנה שימשה כבסיס עבור בודק האיות Ispell שנכלל במערכות יוניקס.
קבוצה של שישה בלשנים מאוניברסיטת ג'ורג'טאון פיתחה את בודק האיות הראשון למחשבי IBM.
בודקי איות למחשבים אישיים היו זמינים כבר בשנת 1980 למחשבי CP/M ו-TRS-80, ובעקבות השקת מחשבי IBM PC ב-1981 נוצרו חבילות תוכנה עם בודק איות גם עבורם. אחת החברות שמכרו בודקי איות הייתה רנדום האוס, עם תוכנה שהתבססה על המילון שלה.
באמצע שנות ה-80 דעך השוק של בודקי איות עצמאיים בעקבות הכללת בודקי איות בחבילות תוכנה של מעבדי תמלילים כגון WordStar ו-WordPerfect.
בעקבות מהפכת האינטרנט הרבה מההקלדה במחשבים עברה ממעבדי תמלילים לדפדפנים ותוכנות דואר אלקטרוני, וגם לאלה נוספו תכונות של בדיקת איות.
באינטרנט יש שימוש נרחב בחיפוש טקסטואלי ולכן מערכות החיפוש, ובראשן מנועי החיפוש, צריכים להתמודד עם שגיאות כתיב וטעויות הקלדה ולהציג תוצאות רלוונטיות למרות הטעות. מדען המחשב פיטר נרביג, מבכירי גוגל, הסביר על מנגנון תיקון השגיאות של מנוע החיפוש.
בעקבות מהפכת הטלפונים החכמים והמעבר למקלדות וירטואליות, הרבה תוכנות מקלדת מכילות בתוכן בודק איות המאפשר פונקציות כמו תיקון אוטומטי והשלמה אוטומטית.
ישנן חברות המפתחות שירותי בדיקת איות במתכונת של תוסף לדפדפן , למשל גרמרלי וג'ינג'ר . לשפה העברית קיים תוסף בשם "עברי".
מחזיקי הדת (לונדון)

קהילת מחזיקי הדת (Machzike Hadath) היא מהקהילות החרדיות העצמאיות הוותיקות בלונדון. התפרסמה ברבנים ידועי שם שעמדו בראשה.
הקהילה נוסדה בשנת 1891 באיסט אנד של לונדון, אנגליה. בשנת 1893 היא התמזגה עם קהילה אחרת בשם "קהילת מחזיקי שומרי שבת". בשנת 1898 רכשה הקהילה מבנה ברחוב Brick Lane, ששימש קודם לכן ככנסייה. היה זה בעקבות גלי הגירה גדולים של יהודים ממזרח אירופה שהתגוררו באזור זה. במקום זה שהתה הקהילה במשך 70 שנים. עם הידלדלות האוכלוסייה היהודית באזור עבר בית הכנסת בשנת 1970 לשכונת גולדרס גרין. בשנת 1983 נחנך מבנה חדש של בית כנסת, המשמש את הקהילה עד היום. בית הכנסת הוותיק באיסט אנד משמש היום כמסגד לאוכלוסיית המהגרים מבנגלדש המתגוררת בשכונה. 
הקהילה הייתה מורכבת מיהודים אשכנזים ששמרו על הנוסח המקובל של יהודי ליטא. רב הקהילה הראשון היה הרב אברהם אבא ורנר (כיהן בין השנים 1891–1911). בהמשך שימשו בקהילה רבנים מפורסמים ובהם הרב אברהם יצחק הכהן קוק, שהוזמן לכהן כרב הקהילה לאחר מלחמת העולם הראשונה, בה שהה בשווייץ ולא יכול היה לשוב לארץ ישראל. הרב יחזקאל אברמסקי שימש כרב הקהילה ב-1932, לאחר יציאתו מברית המועצות. הרב הנוכחי הוא הרב חיים זונדל פרלמן.
נואורו

היסטוריה

העדויות הראשונות לנוכחות אנושית באזור נואורו הם "בתי הפיות" (בסרדו: Domus de Janas), שהם קברים חצובים בסלע המתוארכים לאלף השלישי לפני הספירה. יחד עם זאת, ממצאים קרמיים מהתרבות האוזיירית (Ozieri) שנתגלו במקום מתוארכים לאמצע האלף הרביעי לפני הספירה. 
הקברים הללו היו מרכזה של התרבות הנוראגית שהתפתחה בסרדיניה החל מאמצע האלף השני לפני הספירה ועד לשנת 250 לפנה"ס לערך, כפי שמעידים יותר מ-30 אתרים נוראגים כמו הכפר שהתגלה בקרבת נואורו ובו התגלו כ-800 מבנים.
שטחי הקבורה נחצו על ידי דרך רומית שקישרה את קאראליס (Karalis, כיום קליארי) לאוּלביה (Ulbia, כיום אולביה). המיתוסים על ההתיישבות הרומית משתקפים בשפת הסרדו שעדיין מדוברת בנואורו. הניב המקומי של הסרדו נחשב לשפה ששמרה על צורתה המקורית באופן המובהק ביותר מבין השפות הרומאניות.
לאחר נפילתה של האימפריה הרומית המערבית, שלטו בסרדיניה הונדלים ולאחריהם הביזנטים. על פי מכתבים של האפיפיור גרגוריוס הראשון התקיימה תרבות רומית-נוצרית לצדן של תרבויות פגניות, בעיקר בפנים האי. עם דעיכת השלטון הביזנטי הוקמו בסרדיניה ארבע ממלכות (Giudicati, בסרדו: Judicados). במפה משנת 1147 מופיע שמו של כפר קטן בשם נוּגוֹר (Nugor). במאתיים השנים הבאות גדל הכפר ליישוב בן 1000 תושבים. נואורו נשארה עיירה בעלת חשיבות בינונית כאשר שלטו בסרדיניה מלכי אראגון וספרד, עד אשר הרעב והדבר הכו בה בסוף המאה ה-17.
לאחר שסופחה לממלכת סרדיניה נעשתה נואורו למרכז מנהלי של האזור, תואר אותו קיבלה ב-1836.
שמעון דיין

ביוגרפיה

הרב שמעון דיין נולד בשנת ה'תרע"ז (1917) בכפר בני צביח במרוקו להוריו פרחה והרב אליהו. במשפחתו הוא היה בן יחיד לצד שלוש אחיות.
מגיל צעיר למד תורה מפי רבו המובהק הרב יעקב בן חמו, שהיה גם גיסו (נשוי למרים - אחותו של הרב שמעון) ולימים נהפך להיות גם שותפו למסחר.
בשנת ה'תרפ"ה (1925), נסע לעיר ארפוד במחוז תפילאלת והחל ללמוד בישיבתו של בבא סאלי, כאשר הלה היה מכנהו 'שמעון בני'. כשחזר הרב דיין לכפרו בני צביח, נשא לאישה את סעדה טנג'י.
הרב דיין המשיך את לימודיו בעיר מרקש בישיבת הרב יעקב דהאן, והוסמך לרבנות על ידי הרבנים: ישראל אבוחצירא (בבא סאלי), מכלוף אבוחצירא, ומסעוד הכהן מחבר הספר 'פרחי כהונה'.
בשנת ה'תרצ"ט (1939) נסמך לשוחט ובודק על ידי הרב יצחק אביחצירא (בבא חאקי), ובשנת ה'תש"א (1941) על ידי ראש אבות בתי הדין של העיר מרקש, הרב חיים סירירו.
בשנת ה'תשט"ו (1955) הוסמך לדיין על ידי הרב הראשי למרוקו הרב שאול אבן דנאן, והחל לשמש בדיינות בתחילה בעיר דמנאת, לאחר מכן, בשנת ה'תש"ך (1960) בעיר מרקש ובשנת ה'תשכ"ז (1967) עבר לעיר קזבלנקה, שם שימש אב בית הדין.
עם עלותו לארץ ישראל בשנת ה'תשל"ג (1973), מונה לרב היישוב כפר יונה, אך בשל מחלה שפגעה בו נאלץ לטוס לטיפול בבית חולים בצרפת, טיפול בו נפטר בתאריך ה' בניסן ה'תשל"ה (17/03/1975).
הרב דיין נטמן בבית העלמין בהר הזיתים.

ספרו

שו"ת זהב שבא - נערך לאחר פטירתו על ידי ידידו הרב יצחק חזן – אב"ד העיר חיפה, והודפס בשנת ה'תשל"ז (1977) בירושלים.
הספר מכיל תשובות מארבעת חלקי השולחן ערוך ומהן התכתבויות עם רבני דורו כדוגמת: הרב חיים רפאל שושנה, הרב יצחק אביחצירא, הרב יצחק חזן, הרב מסעוד הכהן ועוד.
בתחילת הספר מובאות הסכמות והקדמות מאת: הרב עובדיה יוסף, הרב שלום משאש, רבו- הרב יעקב בן חמו, הרב שלמה בן חמו ועוד.

לקריאה נוספת

שבחי הגאון המחבר מאת הרב שלמה בן חמו תלמידו ואחיינו של הרב שמעון דיין. הודפס בספרו: זהב שבא, ירושלים, התשל"ז 1977 (עמ' 25 - 95).
מומנט התמד פולרי מנורמל

מומנט התמד פולרי מנורמל (באנגלית: Normalized polar moment of inertia) או פקטור מומנט התמד (אנגלית: Moment of inertia factor) הוא גודל פיזיקלי חסר יחידות המתאר את התפלגות המסה בגרמי שמים כמו כוכבי לכת או ירחים. לגודל זה ישנו שימוש רב במדעים פלנטריים והוא מסומן לרוב כ־MoI או כ־NMoI.

מדידה

מומנט התמד פולרי מנורמל אינו נמדד ישירות, אלא מוסק על סמך מדידות ערכים של סיבוב עצמי של כוכב לכת, לרבות נטיית ציר הסיבוב ונקיפה וערכים כבידתיים (מקדמים של ספריות הרמוניות הקשורות לשדה כבידה).

חשיבות במודלים פנימיים

למומנט התמד מנורמל ישנה חשיבות גובהה כאילוץ מחייב בבניית מודלים מתמטיים המדמים את המבנה הפנימי של כוכב הלכת או ירח. פרופיל הצפיפות, כלומר צפיפות כפונקציה של רדיוס במודל צריך להיות כזה שמומנט התמד הכללי המחושב יסתדר עם הערך הנמדד במציאות.
אוטובוס ארוך

אוטובוס ארוך, אוטובוס מפרקי או אוטובוס אקורדיון (באנגלית: Articulated bus) הוא אוטובוס המחולק לשני מקטעים או יותר, המחוברים זה לזה באמצעות מפרק מסתובב. המפרק מקטין את רדיוס הפניות של האוטובוס הארוך ומאפשר לאוטובוס הארוך יכולת תמרון למרות אורכו. לאוטובוסים ארוכים קיבולת נוסעים גדולה ועל כן הם פופולריים בקווי תחבורה ציבורית עמוסים במיוחד, בקווים עירוניים מהירים ובשדות תעופה. גרסאות ארוכות קיימות גם לטרוליבוסים המונעים על ידי רשת חשמלית (לדוגמה: דגם פיאט 2405F) ולאוטובוסים דו-קומתיים, אם כי האחרונים נדירים למדי. אוטובוסים ארוכים החלו להיות נפוצים ברבות ממדינות העולם במחצית השנייה של המאה ה-20, אם כי השימוש בהם היה בלתי חוקי במספר מדינות כמו בגרמניה המערבית (עד 1960) ובבריטניה (עד 1980). בישראל מופעלים אוטובוסים ארוכים על ידי החברות דן, דן בצפון (כחלק מפרויקט המטרונית בחיפה ובקריות), אגד (במרכז הארץ) וקווים (במרכז הארץ).

אפיון

אורכו של אוטובוס ארוך הוא כ-18 מטרים, לעומת אוטובוס רגיל שאורכו נע בדרך כלל בין 10 ל-14 מטרים. בדרך כלל חלקו הקדמי של האוטובוס הארוך גדול יותר מחלקו האחורי, והוא אינו שונה באופן מהותי מאוטובוס רגיל, עד לחלק שמאחורי הגלגלים האחוריים. שם "נחתך" תא הנוסעים ומותקן המפרק. החלק האחורי של האוטובוס קצר יותר מחלקו הקדמי והוא נח על ציר בודד או שני צירי גלגלים. למרות שחלקו האחורי של האוטובוס מחובר אל חלקו הקדמי בחיבור של קבע, ואזור המפרק מוקף בכיסוי מחומר גמיש ("אקורדיון"), אין הבדל של ממש בין התנהגותו על הכביש לבין התנהגותו של כל נגרר אחר, ובשני המקרים חלים על כלי הרכב אותם כללים פיזיקליים, הן בפניות והן בנסיעה לאחור (בריחה לכיוון ההפוך מכיוון סיבוב ההגה). בסוף שנות ה-80 של המאה ה-20 החל ייצורם של אוטובוסים ארוכים שלהם שני מפרקים, ואורכם יכול להגיע לכ-25 מטרים.
הנעת האוטובוס אפשרית גם באמצעות הגלגלים שבחלקו הקדמי (בדרך כלל בציר האחורי) או באמצעות אלה שבחלקו האחורי. שיטה זו היא הפופולרית כיום, ויתרונה הוא בכך שהמנוע ממוקם בסופו של האוטובוס (ולא מתחת לתא הנוסעים) ועל כן ניתן להתקין באוטובוס תא נוסעים עם רצפה רציפה ונמוכה במיוחד. מאחר שלא תמיד יכול הנהג לראות את כל דלתות הרכב (ישירות או באמצעות מראה), לעיתים מותקנים באוטובוסים ארוכים מנגנונים לסגירת הדלתות באופן אוטומטי, או לנטרול יכולת הנסיעה עד לסגירתן. פתרון טכני לבעיה זו, שהחל להיות מיושם בעשור האחרון, הוא התקנה מעל הדלתות של מצלמות טלוויזיה במעגל סגור, שמשדרות אל צג או צגים שליד הנהג.
יתרונו העיקרי של האוטובוס הארוך הוא בקיבולת הנוסעים הגדולה שלו המגיעה לכ-140 נוסעים בישיבה ובעמידה, ובאוטובוס עם יותר ממפרק בודד, הנתון מגיע ליותר מ-200 נוסעים. לאוטובוס הארוך קיבולת גדולה יותר מאשר לאוטובוס קומתיים, הן בשל כך שבאחרון בדרך כלל לא מתאפשרת נסיעה בעמידה בקומה העליונה, והן בשל העובדה שניתן למקם את המנוע מתחת לרצפתו של האוטובוס הארוך. דבר זה איננו מתאפשר באוטובוס דו-קומתי בשל מגבלת הגובה, ועל כן המנוע, כמו גם גרם המדרגות גוזלים מנפח תא הנוסעים. בנוסף, עליית הנוסעים והורדתם קלה ומהירה יותר באוטובוס ארוך מאשר באוטובוס דו-קומתי, הוא אינו מציב בעיות נגישות למוגבלי תנועה, והוא נחשב ליציב יותר בשל כך שמרכז הכובד שלו נמוך יותר.
יחסי ליטא–קנדה

יחסים כלכליים

הסחר בין ליטא וקנדה עולה בהתמדה.
ב-2013, הייבוא הקנדי מליטא הסתכם ב-188.9 מיליון דולר אמריקאי וכלל בעיקר נפט גולמי, מינרלים וריהוט עץ. הייצוא הקנדי לליטא באותה השנה הסתכם ב-88.9 מיליון דולר, והוא כלל מתכות, ציוד לחקלאות, מוצרי מזון וחלקי חילוף לרכב.

אשרות

אזרחי ליטא לא צריכים אשרות תייר כדי לנסוע לקנדה אם הם מחזיקים בדרכונים ביומטריים, אלא אם כן הדרכון הונפק לפני 28 באוגוסט 2006.

היסטוריה

שתי המדינות כוננו מחדש את יחסיהן הדיפלומטיים בשנת 1991 לאחר התפרקותה של ברית המועצות לשעבר. קנדה מחזיקה משרד ייצוגי קטן בווילנה המעניק שירותים קונסולריים, בפועל השגרירות ממוקמת בריגה (לטביה). ליטא מחזיקה בקנדה שגרירות באוטווה עיר הבירה ו-2 קונסוליות כבוד במונטריאול ובוונקובר.
שתי המדינות ריבוניות וחברות מלאות בארגון לביטחון ושיתוף פעולה באירופה ובנאט"ו.
מקדונלד מאריגה

קריירת מועדונים

מאריגה התחיל את הקריירה שלו במחלקות נוער מקומיות בקניה. בשנת 2005 הצטרף לאנקופינג מהליגה השלישית בשוודיה. בסיום העונה חתם בהלסינגבורג בה הפך לחלק בלתי נפרד מהסגל וקבוצתו הציבה תג מחיר של 2.7 מיליון אירו.
באוגוסט 2007 חתם בפארמה ל-4 שנים האיטלקית תמורת 2 מיליון אירו, כאשר 5 מיליון הועברו לאנקופינג, קבוצתו הראשונה של מאריגה. בעונת 2007/2008 לא זכה לדקות משחק רבות, אך עונה לאחר מכן שיחק 34 משחקים בליגה והבקיע 3 שערים ועזר לקבוצתו לעלות לסרייה א' לאחר היעדרות של שנה אחת. בינואר 2010 חתם במנצ'סטר סיטי אך הצליח להשיג רישיון עבודה רק לאחר סיום מועד חלון העברות באנגליה.
ב-1 בפברואר 2010 חתם באינטר מילאנו תמורת 5 מיליון אירו. את הופעת הבכורה שלו באינטר הוא ערך בחצי גמר קופה איטליה נגד סמפדוריה בו ניצחה אינטר 0-1. ב-16 במרץ 2010 נכנס כמחליף ברבע גמר ליגת האלופות נגד צ'לסי ובכך הפך לשחקן הקנייתי הראשון שרושם דקות משחק במפעל, ובסיום העונה זכה עם הקבוצה במפעל. בקיץ 2011 הושאל לריאל סוסיאדד הספרדית. בינואר 2012 חזר לאינטר אך לא היה בתוכניות של המועדון והושאל לפארמה. ב-11 באפריל 2012 נפצע במשחק ליגה נגד נובארה וגמר את העונה.
במאי 2014 שוחרר מאינטר, וכעבור 4 חודשים חתם רשמית בפארמה.

קריירה בינלאומית

בשנת 2004 ערך את הופעת הבכורה שלו בסגל נבחרת קניה כאשר הוא רק בן 17. ב-25 במרץ 2007 הבקיע את שער הבכורה שלו בנבחרת נגד סווזילנד.
הטופולוגיה הקומפקטית-פתוחה

הטופולוגיה הקומפקטית-פתוחה (Compact-Open topology) היא טופולוגיה על מרחב הפונקציות הרציפות ממרחב טופולוגי אחד לאחר. זו הטופולוגיה הסטנדרטית בתחומים שונים, כמו במרחבי פונקציות ובתורת ההומוטופיה, בפרט במרחבים נוצרים קומפקטית.

הגדרה

יהיו X,Y שני מרחבים טופולוגיים. נסמן ב-C(X,Y) את אוסף הפונקציות הרציפות ביניהם.
על קבוצה זו נגדיר תת בסיס לטופולוגיה בתור אוסף הקבוצות \{f:X \to Y \mid f(C) \subset U\}, כאשר C \subset X קומפקטית ו-U \subset Y פתוחה. הטופולוגיה הנוצרת נקראת, כאמור, הטופולוגיה הקומפקטית-פתוחה. (תת הבסיס בדרך כלל אינו בסיס לטופולוגיה).
אם X מרחב האוסדורף, אז כדי לבנות תת-בסיס מספיק להתחיל מתת בסיס של Y; כלומר, אם S_0 תת-בסיס של Y, אז \{f:X \to Y \mid f(C) \subset U\} לכל U \in S_0 ו-C \subset X קומפקטית, אף הוא תת-בסיס.

תכונות כלליות

לדוגמה, המרחב C(\{a\},Y) הומיאומורפי ל-Y.
אם X,Y,Z מרחבים, כאשר Y קומקפטי מקומית, אז פונקציית ההרכבה C(Y,Z) \times C(X,Y) \to C(X,Z) היא רציפה. בפרט, אם X הוא נקודון, אז העתקת ההצבה e(f,x)=f(x) רציפה. טענה זו שימושית במיוחד בתורת המרחבים הנוצרים קומפקטית.
המרחב C(X,Y) מקבל בירושה תכונות רבות של המרחב Y. למשל, אם המרחב Y מקיים את אחת מאקסיומות המנייה T_0,T_1,T_2,T_3,T_{3 \frac{1}{2}}, גם C(X,Y) מקיים אותה.

מרחב הפונקציות כאשר Y מטרי

בסעיף זה נניח ש-Y מטרי, עם מטריקה d.
ההתכנסות בטופולוגיה הקומפקטית-פתוחה שקולה לטופולוגיית ההתכנסות הקומפקטית. כלומר, סדרה של פונקציות \ f_n : X \rightarrow Y מתכנסת תחת הטופולוגיה הקומפקטית-פתוחה אל הפונקציה f : X \rightarrow Y, אם ורק אם \ \sup_{x\in K} d(f_n(x),f(x)) \rightarrow 0 לכל תת-קבוצה קומפקטית \, K \subset X (עובדה זו נכונה גם במקרה הכללי יותר, כאשר Y מרחב אוניפורמי ).
נניח כעת, בנוסף לכך ש-Y מטרי, גם ש-X קומפקטי. אז C(X,Y) עצמו הוא מרחב מטרי, עם המטריקה \ d(f,g) = \sup_{x \in X} d(f(x),g(x)). בדומה לזה, אם Y מרחב נורמי, אז C(X,Y) הוא מרחב נורמי (עם המטריקה שהוגדרה לעיל). המקרה המיוחד \ Y = \mathbb{R} הוא בעל חשיבות מרכזית באנליזה פונקציונלית. משפט אסקולי-ארצלה קובע שעבור תת-קבוצה \,F \subset C(X,\mathbb{R}), הסגור  \overline{F} קומפקטי אם ורק אם הקבוצה חסומה במידה שווה ורציפה במידה אחידה.
קסיו

היסטוריה

חברת קָסיו הוקמה ב-1946 על ידי מהנדס בשם טאדאו קָשִׁיאוֹ. המוצר הראשון אותו ייצר קאשיו הוא טבעת לאצבע ובה חריץ המותאם לעוביה של סיגריה, דבר המאפשר למעשן לשמור על שתי ידיו חופשיות בעת העישון. בתום מלחמת העולם השנייה, סיגריות נהיו למוצר פופולרי ביפן ועל כן נחלה המצאתו של קאשיו הצלחה.
דריכת הרגל של החברה בתחום האלקטרוניקה החלה ב-1949, אז ראו לראשונה קאשיו ואחיו הצעיר מחשבון חשמלי בתערוכת עסקים בגינזה, טוקיו. השניים השתמשו ברווחי החברה מהטבעת על-מנת לפתח מחשבונים משלהם. בזכות הידע של קאשיו באלקטרוניקה, פיתחו השניים מחשבון באמצעות סולנואיד. פיתוחו של המחשבון בגודל שולחן הושלם ב-1954 והוא נהיה למחשבון המכני-אלקטרוני הראשון תוצרת יפן. אחת הבשורות המרכזיות שהביא המחשבון הוא השימוש בחלון תצוגה אחד במקום בשלושה כמו שהיה נהוג עד אז.
ב-1957 קסיו שיחררה קסיו את הדגם 14-A, שנמכר תמורת 485,000 ין (כ-19 אלף ש"ח, השווים היום כ-153 אלף לפי מדד אינפלציה), שהיה למחשבון הראשון בעולם שהוא כולו אלקטרוני. זמן לא רב לאחר מכן הפכה קסיו לחברה ציבורית.
בשנות ה-80 נהיו הקלידים האלקטרוניים תוצרת החברה לפופולריים ביותר. באותו עשור צברה החברה מעמד כיצרנית מובילה של שעוני-יד (דיגיטליים ואנלוגים). החברה מכרה במקביל שעוני-יד עם פונקציית מחשבון, שעונים המציגים מד טמפרטורה ושעונים המכילים אזורי זמן נוספים.
בתחום המצלמות הדיגיטליות יש לקסיו את זכות הראשוניות, ובהן המצלמה הדיגיטלית הראשונה עם תצוגת LCD והמצלמה הראשונה בעלת זום של 3 מגה פיקסל.

מוצרים

בין מוצריה של קסיו בעבר ובהווה ניתן למנות מחשבונים, שעוני-יד, קופה רושמת, מצלמות דיגיטליות (תחת המותג "Exilim"), מצלמות פילם, מחשבים ניידים, מדפסות, מחשבי כף-יד, שעוני קיר, מכשירי טלוויזיה ניידים, טלפונים סלולריים וציוד מוזיקה אלקטרוני.
כיום מזוהה החברה יותר מהכל עם שעוני-היד שלה, הידועים בעמידותם למים וזעזועים. דגם ה-F-91W, על-אף שקסיו לא שחררה נתוני מכירות מדויקים, נחשב לאחד משעוני היד הנמכרים בעולם. שעונים מסדרת G-Shock של קסיו נענדים על ידי חיילים בצבאות רבים, זאת בשל היותם חסינים ועמידים בקרבות. כמו כן, שעוני G-Shock פופולריים בקרב מטפסי הרים, כבאים, שוטרים ופרמדיקים. דגמים DW-5600C ו-5600E אף קיבלו תקן רשמי מ-NASA לעמידות בחלל.
לשון (מאכל)

הלשון של בעלי חיים נחשבת באזורים רבים למאכל תאווה, בעוד שבמקומות אחרים נמנעים מאכילתה. 
באירופה הלשון נאכלת לעיתים קרובות, בעיקר לשון של פר, עגל, כבש וחזיר. בבריטניה נהוג לאכול את הלשון קרה ומתובלת בפלפל אנגלי בסלט או בכריך. בצרפת מעדיפים לאכול את הלשון חמה. בצפון אמריקה ממעטים לאכול את הלשון, הגם שהיא החלק היחיד של ראש הבהמה אשר בכלל נמכר בשווקים.
ישנם דגים כמו בקלה אשר הלשון שלהם נחשבת למאכל מיוחד. 
ללשון יתרון בכך שאין בה עצמות ותכולת החלבון שלה גבוהה בעוד כמות השומן נמוכה יחסית לחלקי בשר אחרים. הלשון עשירה בוויטמין B₃, ברזל וויטמין B₁₂.

היסטוריה

ברומא העתיקה נחשבה הלשון של ציפור שיר למאכל תאווה.

יהדות

המדרש מתייחס אל הלשון כמאכל תאווה ומציין את הלשון כמאכל שאברהם הגיש למלאכים. החת"ם סופר נהג לאכול לשון בהמה עם תמכא בשביעי של פסח והועלתה ההשערה שהדבר נעשה זכר למאכל שאברהם הגיש למלאכים.
נעמי ולך

נעמי ולך (נולדה ב-1946) היא סופרת וציירת ישראלית.

ביוגרפיה

נעמי ולך היא בתם של שרה ופרץ רוזנברג;  אביה היה ראשון צנחני היישוב, חקלאי וממציא. סבה מצד אימה, צבי ליברמן, היה איש העלייה השנייה ותנועת העבודה, ממייסדי נהלל, וסופר ילדים.
נעמי ולך נולדה וגדלה בעמק יזרעאל, בצה"ל שירתה בנח"ל, בעיקר בעין יהב. בוגרת תואר ראשון ב‏ספרות ולשון עברית מהאוניברסיטה העברית בירושלים (1969-1966) ובעלת תעודת הוראה מהאוניברסיטה העברית (1973).
למדה ציור  אצל שמעון אבני ברחובות. הציגה תערוכות רישומים, רובן בגלריה מבט בתל אביב.
ארבעה ספרי פרוזה פרי עטה ראו אור בהוצאת כרמל.
נעמי ולך נשואה לדוד ולך, פרופסור מן המניין במחלקה למדעים  ביומולקולריים  במכון ויצמן, הם מתגוררים ברחובות ולהם שני ילדים; בתה, רחל ולך היא משוררת.